EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Ca reacție la anexarea ilegală a Republicii Autonome Crimeea și a orașului Sevastopol de către Federația Rusă în 2014 și la acțiunile continue ale Rusiei de destabilizare din estul Ucrainei, Uniunea Europeană a introdus deja (i) sancțiuni economice având în vedere acțiunile Rusiei de destabilizare a situației în Ucraina, legate de punerea în aplicare incompletă a acordurilor de la Minsk, (ii) sancțiuni în raport cu acțiunile care subminează sau amenință integritatea teritorială, suveranitatea și independența Ucrainei și (iii) sancțiuni ca răspuns la anexarea ilegală a Republicii Autonome Crimeea și a orașului Sevastopol de către Federația Rusă.

Decizia Federației Ruse de a recunoaște zonele care nu sunt controlate de guvern din oblastele Donețk și Luhansk ale Ucrainei ca entități independente și decizia de a trimite trupe rusești în Ucraina, lucru care reprezintă o agresiune militară fără precedent împotriva integrității teritoriale, a suveranității și a independenței acesteia, sunt o încălcare gravă a dreptului internațional și a acordurilor internaționale, inclusiv a Cartei Organizației Națiunilor Unite, a Actului final de la Helsinki, a Cartei de la Paris și a Memorandumului de la Budapesta.

În calitate de semnatară a acordurilor de la Minsk, Rusia are o responsabilitate clară și directă de a depune eforturi în vederea găsirii unei soluții pașnice. Prin decizia de a recunoaște ca entități independente regiunile din estul Ucrainei care nu se află sub controlul guvernului, Rusia a încălcat în mod clar acordurile de la Minsk, care prevăd revenirea deplină a acestor zone sub controlul guvernului ucrainean.

La data de 23 februarie 2022, UE a convenit în unanimitate asupra unui prim pachet de sancțiuni, care a generat costuri suplimentare pentru Rusia ca răspuns la acțiunile sale. Acestea au inclus sancțiuni individuale, restricții financiare și restricții privind relațiile economice dintre UE și zonele care nu se află sub controlul guvernului din oblastele Donețk și Luhansk.

La data de 24 februarie 2022, Consiliul European a condamnat în termenii cei mai fermi agresiunea militară neprovocată și nejustificată a Rusiei împotriva Ucrainei și, împreună cu partenerii săi internaționali, și-a exprimat solidaritatea deplină cu Ucraina și cu poporul său. De atunci, prin acțiunile sale militare ilegale, Rusia a continuat să încalce grav dreptul internațional, săvârșind atrocități împotriva populației ucrainene și subminând securitatea și stabilitatea europeană și mondială. În plus, Consiliul European a solicitat Rusiei să își înceteze imediat acțiunile militare, să își retragă necondiționat toate forțele și echipamentele militare de pe întregul teritoriu al Ucrainei și să respecte pe deplin integritatea teritorială, suveranitatea și independența Ucrainei în cadrul frontierelor sale recunoscute la nivel internațional.

Ulterior, răspunsul Uniunii a constat în noi pachete de sancțiuni, care au inclus înghețarea activelor și interdicții de călătorie pentru anumite persoane fizice. Uniunea a adoptat, de asemenea, măsuri restrictive privind sectoarele financiar, energetic, al transporturilor și al tehnologiei. De asemenea, a luat măsuri suplimentare, în special suspendarea parțială a aplicării Acordului de facilitare a eliberării vizelor. Această suspendare parțială a vizat anumite categorii de cetățeni ruși, inclusiv membri ai delegațiilor oficiale ruse, membri ai guvernelor și parlamentelor naționale și regionale și oameni de afaceri.

De la începutul agresiunii Rusiei împotriva Ucrainei, situația s-a înrăutățit, cu consecințe umanitare tragice pentru populația și infrastructura civilă, iar Rusia și-a extins în continuare în mod ilegal ocuparea totală sau parțială a regiunilor estice și sudice ale Ucrainei.

Evoluția negativă a politicii interne a Rusiei, caracterizată de o intensificare a represiunii politice din partea guvernului pentru a menține ordinea politică și economică actuală, a afectat tot mai mult relațiile dintre UE și Rusia. Ca răspuns, în paralel cu prezenta propunere, Comisia a propus, de asemenea, suspendarea integrală a Acordului dintre UE și Rusia de facilitare a eliberării vizelor.

Întrucât statele membre nu au recunoscut anexarea ilegală a Republicii Autonome Crimeea și a orașului Sevastopol de către Federația Rusă sau a altor regiuni din Ucraina ocupate de Rusia, documentele de călătorie eliberate de autoritățile ruse în aceste teritorii nu au fost, în general, recunoscute de statele membre în scopul eliberării unei vize și al trecerii frontierelor externe. Același lucru este valabil și în cazul documentelor de călătorie eliberate în teritoriile georgiene ocupate de Rusia, Abhazia și Osetia de Sud. Aceste poziții sunt reflectate în tabelul documentelor de călătorie recunoscute eliberate de țările terțe, pe care Comisia îl actualizează frecvent, pe baza notificărilor statelor membre.

Comisia a emis orientări adresate consulatelor statelor membre din Ucraina și din Federația Rusă cu privire la depunerea cererilor de viză Schengen de către persoanele cu reședința în Crimeea în urma anexării ilegale a Crimeei de către Rusia în 2014. În 2016 au fost elaborate orientări suplimentare, pentru a avea o abordare comună cu privire la chestiunea nerecunoașterii anumitor categorii de pașapoarte internaționale rusești simple eliberate de autoritățile administrative ruse instituite de Rusia în Crimeea și Sevastopol. În 2019, serviciile Comisiei și Serviciul European de Acțiune Externă au elaborat orientări privind modul de gestionare a cererilor de viză depuse de persoanele cu reședința în regiunile Donețk și Luhansk din Ucraina care dețin pașapoarte internaționale rusești simple. Federația Rusă extinde în prezent practica eliberării de pașapoarte internaționale rusești simple în alte zone din Ucraina care nu sunt controlate de guvern, în special în regiunile Herson și Zaporijia. În mai 2022, Rusia a introdus o procedură simplificată de obținere a cetățeniei ruse prin naturalizare pentru copiii orfani din așa-numita Republică Populară Donețk și așa-numita Republică Populară Luhansk, precum și din Ucraina. Decretul se aplică, de asemenea, copiilor lipsiți de ocrotire părintească și persoanelor incapabile din punct de vedere juridic care locuiesc în aceste două regiuni ocupate.

Prezenta propunere vizează asigurarea faptului că documentele de călătorie rusești eliberate în regiunile străine ocupate, indiferent de localizarea geografică a acestora, sau pentru persoanele care au reședința în aceste regiuni nu sunt recunoscute de statele membre în scopul eliberării unei vize și al trecerii frontierelor externe. Măsura stabilește o abordare comună privind nerecunoașterea unor astfel de documente de călătorie.

•Coerența cu dispozițiile existente în domeniul de politică vizat

Prezenta inițiativă este conformă cu acțiunile stabilite în Concluziile Consiliului European din data de 24 februarie 2022 și dezvoltă suplimentar Orientările pentru consulatele statelor membre și ale țărilor asociate spațiului Schengen din Federația Rusă și Ucraina cu privire la modul de tratare a cererilor de viză depuse de persoanele cu reședința în regiunile Donețk și Luhansk din Ucraina care dețin pașapoarte internaționale rusești simple eliberate după data de 24 aprilie 2019. Prezenta propunere completează suspendarea parțială a Acordului dintre UE și Rusia de facilitare a eliberării vizelor și propunerea Comisiei de a suspenda integral acordul, care este prezentată în paralel. Prezenta decizie nu aduce atingere aplicării Deciziei 1105/2011/UE și nici obligațiilor care le revin statelor membre în temeiul deciziei respective în ceea ce privește documentele de călătorie cu privire la care Uniunea nu a adoptat o poziție.

•Coerența cu alte politici ale Uniunii